**«Believe»** (norsk oversettelse: *tro*) er en popsang som vant Eurovision Song Contest 2008 for Russland. Sangen ble fremført av Dima Bilan, en av Russlands største popartister. Han hadde skrevet sangen sammen med den amerikanske musikeren Jim Beanz, mens den amerikanske hiphoperen og produsenten Timbaland arrangerte og produserte den. Under fremføringen i Eurovision hadde Bilan med seg tidligere olympisk mester og verdensmester i kunstløp, Jevgenij Pljusjtsjenko og den ungarske komponisten og fiolinisten Edvin Marton, som spilte på sin Stradivarius. Dette var Russlands første seier i Eurovision Song Contest, og «Believe» ble en stor hit hjemme i Russland. I andre deler av Europa fikk sangen imidlertid begrenset suksess, og den kom heller ikke inn på VG-lista i Norge.

Eurovision Song Contest
-----------------------

Det russiske bidraget ble valgt gjennom den nasjonale finalen Evrovidenie 2008 (*Евровидение-2008*). Finalen ble arrangert av tv-kanalen RTR (i dag *Rossija 1*) søndag 9. mars i Moskva. «Believe» var en av 27 sanger som deltok i finalen, og vinneren ble kåret med en kombinasjon av telefonavstemning og jury. «Believe» var favoritt hos begge, og sangen ble dermed Russlands bidrag til Eurovision Song Contest i serbiske Beograd. 

I den internasjonale finalen deltok Russland i den første semifinalen tirsdag 20. mai 2008, der landet var det 18. og nest siste bidraget ut på scenen. I avstemningen ble «Believe» nummer tre og kvalifiserte seg med det til finalen lørdag 24. mai 2008. Med seg på scenen hadde Dima Bilan med seg tidligere olympisk mester og verdensmester i kunstløp, Jevgenij Pljusjtsjenko og den ungarske komponisten og fiolinisten Edvin Marton, som spilte på sin Stradivarius. 

I finalen var Russland igjen nest sist i startfeltet, etter vertslandet Serbia og før Norges Maria Haukaas Storeng med «Hold On Be Strong». I avstemningen vant Russland med 272 poeng, inkludert syv 12-poengere. Europa viste seg imidlertid å være delt i poengene til Russland; mens Øst-Europa ga Russland toppoeng, ga de vesteuropeiske landene lave poeng. Hverken Danmark, Sverige, Island, Storbritannia eller Sveits ga Russland et eneste poeng. Nederland og Frankrike ga 1 poeng, mens Belgia ga 3 poeng. Norge ga 5 poeng til Russland.

Dette var Russlands første og hittil siste seier, og landet var det fjerde av de tidligere sovjetstatene til å vinne konkurransen. Tidligere hadde Estland og Latvia vunnet Eurovision Song Contest, senere Aserbajdsjan og Ukraina både tidligere og senere.

Dima Bilan deltok også for Russland i Eurovision Song Contest 2006, da med sangen «Never Let You Go» som endte på andreplass.

Listeplasseringer
-----------------

Etter seieren ga Dima Bilan ut «Believe» over hele Europa, og han spilte den inn i en spansk og en russisk versjon. Sangen ble imidlertid ingen stor kommersiell suksess utenfor Russland og var bare kort innom et par singellister i Vest-Europa. 

| Liste (2008) | Høyesteplassering | Ukerpå listen | Debutdato |
| --- | --- | --- | --- |
| Belgias flagg Belgia Flandern (Ultratip) | 66 | 3 | 19. juli 2008 |
| Sveriges flagg Sverige (Sverigetopplistan) | 28 | 1 | 5. juni 2008 |
| Tysklands flagg Tyskland (GfK Entertainment Charts) | 52 | 5 | 20. juni 2008 |

Utgivelseshistorikk
-------------------

| Region | Dato |
| --- | --- |
| Russland | 26. mai 2008 (2008-05-26) |
| Tyskland | 6. juni 2008 (2008-06-06) |
| Østerrike |
| Sveits |
| Belgia | 7. juli 2008 (2008-07-07) |
| Danmark | 16. juli 2008 (2008-07-16) |
| Finland |
| Norge |
| Sverige |

Sporliste
---------

Russisk utgivelse
1. «Believe» (radioversjon) – 3:19
2. «Believe» (med fiolin) – 3:57
3. «Believe» (med violin, karaokeversjon) – 3:21
4. «Believe» (russisk versjon: *Все в твоих руках – All in Your Hands*) – 4:51
5. «Believe» (russisk versjon, karaoke) – 3:17
6. «Believe» (karaoke) – 3:07
7. «Как раньше 2.0» (karaoke) – 4:51
8. Foto-session
9. «Believe»
10. Dima Bilans biografi (på engelsk)

Tysk versjon 
1. «Believe» (Eurovision-versjon)
2. «Believe» (radioversjon)
3. «Believe» (russisk versjon)
4. «Believe» (video)

Belgisk versjon
1. «Believe» (radioversjon) – 3:17
2. «Believe» (russisk versjon ) – 3:17
3. «Believe» (spansk versjon) – 3:17
4. «Believe» (video) – 4:03

Referanser
----------

1. ↑  «Dima Bilan\* ‎– Believe». Discogs.com. Besøkt 28. februar 2017.
2. ↑  «Eurovision Song Contest 2008 Final». eurovision.tv. Besøkt 28. februar 2017.
3. ↑  «Eurovision Song Contest 2008 – Scoreboard». eurovision.tv. Besøkt 2. mars 2017.
4. ↑  «Eurovision Song Contest 2008 Final». eurovision.tv. Besøkt 28. februar 2017.
5. ↑  «Believe – Ultratip». ultratop.be. Besøkt 2. mars 2017.
6. ↑  «Dima Believe – Believe (Song)». swedishcharts.com. Besøkt 2. mars 2017.
7. ↑  «Dima Bilan på tysk singelliste (skriv 'Dima Bilan' i søkefeltet)». *Offizielle Deutsche Charts*. Besøkt 2. mars 2017.
8. 1 2  «Dima Bilan – Believe». discogs.com. Besøkt 2. mars 2017.
9. ↑  «Дима Билан ‎– Believe (Russland)». discogs.com. Besøkt 2. mars 2017.
10. ↑  «Dima Bilan – Believe (Belgian)». discogs.com. Besøkt 2. mars 2017.

Eksterne lenker
---------------

* Russland i Eurovision Song Contest 2008

| Utmerkelser og prestasjoner |
| --- |
|
| Forgjenger :**«Molitva» av Marija Šerifović**

 | **Vinner av Eurovision Song Contest**2008 | Etterfølger :**«Fairytale» av Alexander Rybak** |
|
| Forgjenger :**«Song #1» med Serebro**

 | **Russlands bidrag i Eurovision Song Contest**2008 | Etterfølger :**«Mamo» med Anastasija Prikhodko** |